ไฟป่าดงพญาเย็น ดับได้สำเร็จ หลังไหม้ตั้งแต่ 3 ม.ค.

เจ้าหน้าที่จากหลายหน่วยงานระดมกำลังดับไฟป่าที่ลุกลามในพื้นที่ป่าสงวนแห่งชาติป่าเขาเสียดอ้า ป่าเขานกยูง และป่าเขาอ่างหิน บริเวณ "เขาลอย" ต.พญาเย็น อ.ปากช่อง จ.นครราชสีมา หลังเกิดเหตุไฟไหม้ต่อเนื่องตั้งแต่วันที่ 3 มกราคม 2568 สร้างความเสียหายกว่า 1,500 ไร่

จากการรายงานสถานการณ์ไฟป่าที่ลุกลามในพื้นที่ป่าสงวนแห่งชาติป่าเขาเสียดอ้า​ พบว่า เหตุการณ์ไฟป่าเกิดขึ้นครั้งแรกเมื่อวันที่ 3 มกราคม 2568 บริเวณด้านหลังวัดอุดมสุข หมู่ 7 ต.พญาเย็น ซึ่งศูนย์ส่งเสริมการควบคุมไฟป่านครราชสีมาสามารถควบคุมเพลิงได้ในคืนเดียวกัน มีพื้นที่เสียหายประมาณ 200 ไร่ แต่ต่อมาในวันที่ 5 มกราคม ไฟป่าได้ปะทุขึ้นอีกครั้งที่บริเวณบ้านหัวโกรก ในเขตป่าสงวนแห่งชาติเดียวกัน

การควบคุมเพลิงเป็นไปด้วยความยากลำบาก เนื่องจากสภาพพื้นที่มีความลาดชันสูง เป็นหน้าผาหิน และมีลมแรง ทำให้ไฟลุกลามอย่างรวดเร็ว จนถึงวันที่ 10 มกราคม เหตุการณ์ยังไม่คลี่คลาย ส่งผลให้มีการจัดตั้งกองอำนวยการร่วมเฉพาะกิจ นำโดย แม่ทัพภาคที่ 2 และรองผู้ว่าราชการจังหวัดนครราชสีมา เพื่อบูรณาการความร่วมมือจากทุกภาคส่วน

ทัั้งนี้​ กรมอุทยานแห่งชาติ สัตว์ป่า และพันธุ์พืช​ ได้สนับสนุนเจ้าหน้าที่ชุดเสือไฟจาก ศูนย์ปฏิบัติการไฟป่านครราชสีมา  ศูนย์ปฏิบัติการไฟป่าขอนแก่น  ศูนย์ปฎิบัติการไฟป่าแพร่ และอุทยานแห่งชาติเขาใหญ่​ ในการร่วมปฏิบัติการดับไฟป่ากับกรมป่าไม้ องค์การบริหารส่วนตำบลพญาเย็น กองทัพบก และป้องกันและบรรเทาสาธารณภัยจังหวัด พร้อมด้วยอากาศยาน 4 ลำ จากกระทรวงทรัพยากรธรรมชาติและสิ่งแวดล้อม ปภ.จังหวัดนครราชสีมา และกองทัพบก เพื่อโปรยน้ำดับไฟในพื้นที่ที่เข้าถึงยาก

ล่าสุดเมื่อเวลา 14.00 น. ของวันที่ 11 มกราคม 2568 หัวหน้าศูนย์ปฏิบัติการไฟป่านครราชสีมารายงานว่า สามารถควบคุมเพลิงได้ทั้งหมดแล้ว อยู่ระหว่างการตรวจสอบพื้นที่เพื่อดับไฟให้สนิทในแนวดำทุกจุด​ ทั้งนี้จากการตรวจสอบพื้นที่เกิดเหตุ เจ้าหน้าที่พบปลอกกระสุนปืนขนาด 0.22 มิลลิเมตร จำนวนหนึ่ง พร้อมกับดักสัตว์ป่า จึงสันนิษฐานว่าสาเหตุของไฟป่าครั้งนี้อาจเกิดจากการเผาป่าเพื่อต้อนสัตว์ป่าสำหรับการลักลอบล่าสัตว์ในพื้นที่.

ที่มา
-Facebook กรมอุทยานแห่งชาติ สัตว์ป่า และพันธุ์พืช